
סדר היום:  הצעת חוק הפיקדון על מכלי משקה (תיקון מס' 4) (תיקון) (דחיית תחילה לעניין מכל משקה 

                    אלכוהולי), התשע"א-2011. של חבר הכנסת יצחק וקנין (פ/2814)
נכחו:

חברי הוועדה:

יצחק וקנין – מ"מ היו"ר

מוזמנים:
סתיו גילוץ – מתמחה, משרד המשפטים

צחי דותן – מנכ"ל מועצת גפן היין

ייעוץ משפטי: אתי בנדלר
מנהלת הוועדה:
לאה ורון

רשמת פרלמנטרית: שרון רפאלי

הצעת חוק הפיקדון על מכלי משקה (תיקון מס' 4) (תיקון) (דחיית תחילה לעניין מכל משקה

אלכוהולי), התשע"א-2011. של חבר הכנסת יצחק וקנין (פ/2814)

היו"ר יצחק וקנין:

בוקר טוב. אני פותח את ישיבת ועדת הכלכלה, 22 במרס 2011. הצעת חוק הפיקדון על מכלי משקה (תיקון מס' 4) (תיקון) (דחיית תחילה לעניין מכל משקה אלכוהולי), התשע"א-2011. 

 אני הסברתי בפעמים הקודמות, ולדעתי, הדברים ברורים. העניין פה הוא טכני בלבד. הוא טכני, אבל הוא מחייב גם את היצרנים וגם את הסיטונאים לנהוג על-פי הצעת החוק המקורית. היו כבר צריכים לחסל את כל המלאי שיש להם. הדבר הזה גורם לאיזשהו הפסד כיוון שצריך להדביק תוויות חדשות על הבקבוקים. שר החקלאות ביקש ממני את הדבר, ואני הבנתי שבזמן החקיקה הדבר הזה נשכח או לא הייתה תשומת לב לדבר או משרד החקלאות הבין אחרי כן שצריך לעשות את השינוי. לכן השינוי המוצע הוא הארכה של עוד חצי שנה מ-8 בפברואר, התאריך שנקבע. לכן אני מציע שכיוון שמדובר בשורה אחת בלבד של כל הסעיף נקריא את זה ונאשר לקריאה שנייה ושלישית. הבנתי שכבר עכשיו נוצרו מספר בעיות עם מספר סיטונאים שדורשים מהם את זה מכיוון שהחוק לא נכנס עדיין לתוקף אף על פי שכולם מבינים שאנחנו אמורים לסיים אותו.

לאה ורון:


הגיע דיווח לוועדה על קנסות שמטילים על משווקים של יין.

היו"ר יצחק וקנין:

כן.


אתי, היועצת המשפטית, הקראה, בבקשה.

אתי בנדלר:

חוק הפיקדון על מכלי משקה (תיקון מס' 4) (תיקון) (דחיית תחילה לעניין מכל משקה אלכוהולי), התשע"א-2011
תיקון סעיף 23
1. בחוק הפיקדון על מכלי משקה (תיקון מס' 4), התש"ע-2010, בסעיף 23(ב), במקום 

                               "בתום שנה", יבוא "בתום 18 חודשים". 


אני מזכירה שכפי שאדוני הסביר, שנקבע שבחוק המתקן שעשה תיקון מאוד משמעותי לגבי פיקדון על מכלי משקה. החוק המתקן נקרא חוק הפיקדון על מכלי משקה (תיקון מס' 4), וסעיף 23 בו דן בתחולה ובתחילת התיקונים. נאמר בו: תחילתן של הוראות סעיף 3(א) לחוק העיקרי וסעיף 3ב לחוק העיקרי הוא כנוסחו בסעיף 5 לחוק זה לגבי מכלי משקה שסומנו בסכום הפיקדון האמור בסעיף 2(ב) לחוק העיקרי כנוסחו ערב התחילה, בתום 90 ימים מיום התחילה, ולעניין מכל משקה אלכוהולי – בתום שנה מיום התחילה". כאן מוצע, כאמור, לתקן את זה לשמונה-עשרה חודשים. דא עקא שהמועד הזה כבר נכנס, ולפיכך הוספנו את סעיף 2, סעיף התחילה, הקובע שתחילתו של חוק זה ביום ה' באדר א' התשע"א (9 בפברואר 2011). דהיינו, אנחנו מקנים לחוק המתקן עתה תוקף רטרואקטיבי כדי להסיר את החובות שחלו על-פי החוק המתקן לגבי מכלי משקה אלכוהוליים רטרואקטיבית מתאריך שבו היה אמור התיקון להיכנס לתוקפו. 

היו"ר יצחק וקנין:

יש עוד הערות? אין הערות. 

אנחנו נצביע על הנוסח בהתאם למה שהקריאה היועצת המשפטית של הוועדה. 

הצבעה

בעד התיקון להצעת החוק – רוב

נגד – אין

נמנעים – אין

הצעת החוק אושרה.

היו"ר יצחק וקנין:

הצעת החוק אושרה ותועבר לקריאה שנייה ושלישית. אני מקווה שזה יהיה לפני הפגרה. זה אפשרי.

אתי בנדלר:


ודאי, זה מוכן לגמרי. במקרה הזה – נטול עבודה כמעט.

היו"ר יצחק וקנין:

בהצלחה.

קריאות:

תודה רבה. 

היו"ר יצחק וקנין:

הישיבה נעולה.

הישיבה ננעלה ב-8:10

